**Насоки за подносители на апликации – граѓански организации во рамки на Јавниот повик за поднесување предлог проекти за 2023**

Целта на овие насоки е да се дадат јасни и концизни инструкции за сите потенцијални подносители на апликации и заинтересирани субјекти во процесот на поднесување предлог проекти во рамки на јавниот повик за граѓански организации.

 **1. Приоритетни области на јавниот повик**

Предлог проектите кои ќе бидат поднесени во рамките на јавниот повик треба да придонесат кон обезбедување подобри услуги за локалната заедница и да придонесат кон оствaрување на една или повеќе приоритетни цели на општина Крива Паланка. За овој јавен повик, приоритетна област за општина Крива Паланка се:

1. Економски развој

**2.Туризам**

**3.Образование**

 **4.Заштита на животна средина**

 **5.Социјална и здравствена заштита**

 ***6.* Имплементација на младински политики и потреби и**

 ***7.* Развој на информатичко општество.**

 **2. Расположливи средства (грантови) за проекти**

Висината на грантовите за овој јавен повик се движи во следните граници:

* Минимален износ: 50.000,оо МКД
* Максимален износ: 200.000,оо МКД

Граѓанските организации не можат да поднесат повеќе од еден предлог проект.

Грантовите доделени во рамките на јавниот повик може да се користат за финансирање на административни трошоци и трошоци за вработениот кадар и тоа во износ до **максимум 30%** од побараните средства. Останатите 70% од средствата треба да се предвидат за програмските активности.

Општината го задржуваат правото да не ги доделат расположливите средства доколку предложените проекти не ги исполнуваат зададените критериуми.

 **3. Општи информации за повикот**

Задолжителни документи кои треба да бидат содржани во проектната документација се:

### Предлог проект (во Word формат - Анекс 1),

### Преглед на буџет (во Excel формат - Анекс 2),

### Матрица за логичка рамка (во Word формат – Анекс 3),

### План на активности и видливост/промоција (во Excel формат – Анекс 4),

* Копија од важечка потврда/решение за регистрација на организацијата во земјата (за носителот на проектот/подносителот и евентуални партнери).

Дополнителните документи се особено важен дел од проектната документација и треба да бидат поднесени во целост за да може да се оценува предлог проектот. Тука спаѓаат:

* Копија од статутот на организацијата (подносителот и партнерите доколку ги има),
* Кратки биографии од предложениот тим,
* Пополнет формулар за административни податоци за подносителот (Word формат – Анекс 5),
* Пополнет формулар за финансиски податоци за подносителот (Excel формат – Анекс 6),
* Пополнета и потпишана изјава за подобност (Word формат – Анекс 7),
* Изјава за двојно финансирање (Word формат – Анекс 8),
* Пополнета листа за проверка (Word формат – Анекс 9),
* Копија од завршниот годишен финансиски извештај за претходната година/завршна сметка (биланс на успех и биланс на состојба) заверен од надлежна институција за финансиско работење и овластен сметководител, освен доколку организацијата е основана во тековната година,
* Копија од годишниот наративен извештај на организацијата за претходната година, освен доколку организацијата е основана во тековната година.

**4. Кој може да аплицира?**

Јавниот повик е отворен за сите граѓански организации кои се формално регистрирани со седиште на територија на Општина Крива Паланка согласно со важечката законска регулатива на РС Македонија, со тоа што, граѓанските организации кои аплицирале и добиле финсиска подршка од Општината, за реализација на проекти/проектни активности од областа Спорт и Култура и нивните проекти се дел од оперативните годишни програми на Општината за Спорт и Култура за 2023 г. нема да бидат опфатени со овој јавен повик, заради превенирање на можноста од двојно финасирање на ист проект.

*Граѓанските организации од другите општини од земјата, можат да учествуваат само доколку се партнери со водечка граѓанска организација, која е регистрирана на територијата на општина Крива Паланка.*

За да се пријават, подносителите треба:

* + да бидат регистриран правен непрофитен субјект во Северна Македонија согласно со важечката законска регулатива (Закон за здруженија и фондации).

Овој јавен повик не се однесува на подружници/канцеларии на меѓународни здруженија и фондации и други меѓународни непрофитни организации, кои се регистрирани за работа во Северна Македонија.

Подносителите или предлог проектите **ќе бидат дисквалификувани или исклучени од распределбата на грантови во случај кога**:

* не ги содржат сите задолжителни документи, наведени во точка 3.
* вредноста на побараниот износ на средства од Општината да е помала од минималниот износ од 50.000,оо МКД или поголема од максималниот износ од 200.000,оо МКД;
* предложеното времетраење на проектот е подолго од 7 месеци;
* не е поднесена потпишана Изјава за подобност (Анекс 7) заедно со предлог проектот;
* водечката организација во партнерството не е регистрирана на територијата на општина Крива Паланка;
* содржат лажни информации, или доколку не ги содржат бараните информации;
* направиле обид да обезбедат доверливи информации или да вршат влијание врз Комисијата за оценка во текот на процесот на оценување на предлог проектите;
* се предмет на конфликт на интереси - членови на управувачки органи на граѓански организации, кои се постојано или времено вработени во општината не можат да бидат директно вклучени во имплементација предлог проектите, како дел од проектниот тим или на други позиции (консултанти, едукатори, обучувачи итн) освен на волонтерска основа.

**5. Партнерства и подобност за партнерство**

Подносителите може да поднесуваат апликации поединечно или во партнерство со други организации и/или институции.

***Партнерски организации и/или институции***

Партнери на проектот може да бидат други граѓански организации од општината или земјата, сè додека водечката организација е регистрирана на територијата на општина Крива Паланка. Треба да се поднесе **Изјава за партнерство** (или Меморандум за соработка) заедно со апликацијата, која мора да биде точно пополнета. Партнерите на подносителите може да земат учество во подготовката и имплементацијата на проектот, a трошоците кои ќе ги направат ќе подлежат на истите правила, како трошоците направени од страна на подносителите, што значи дека партнерските организации мора да ги исполнуваат истите критериуми за подобност како и подносителите.

Кога апликацијата се поднесува во партнерство, подносителот ќе биде водечка организација и доколку биде избрана, како договорна страна (Корисник) ќе ја преземе целосната законска и финансиска одговорност за завршување на проектот.

***Соработници***

Во проектот може да бидат вклучени и други организации и/или институции (на пр: училишта, детски градинки, музеи, итн.). Таквите организации – соработници мора да имаат своја конкретна улога во имплементацијата на активностите, но не може да бидат приматели на грант.

**6. Времетраење**

Проектите може да бидат со времетраење до 7 месеци, и мора да се спроведат најдоцна до 15-ти ноември 2023 .

**7. Локација**

Проектите мора да се спроведуваат исклучиво на територијата на општина Крива Паланка.

**8. Тип на проекти**

За да се финансираат проектите, истите мора да бидат подготвени согласно со Јавниот повик и општинските приоритети/области кои се зададени. Со предлог проектите мора да се исполнуваат потребите кои се наведени во рамките на Јавниот повик.

**Проектите мора да дадат решение за конкретни потреби на локалната заедница и целната група која е идентификувана со проектот**.

**Проектите треба да претставуваат интегрирана методолошка група на активности кои се подготвени со цел да се постигнат одредени цели и конкретни резултати во рамки на определен временски период.**

Редовните активности на подносителот или на проектниот партнер **не може да се сметаат за подобни** за овој повик. Ова се однесува на активностите што граѓанската организација ги спроведува на редовна основа секоја година. На пример: доколку граѓанската организација управува дневен центар, тогаш поддршката за дневниот центар се смета за редовна активност. Меѓутоа, доколку граѓанската организација предложи различни или нови активности со постојните корисници на дневниот центар, тогаш тоа не се смета за редовна активност и може да се поддржи за финансирање.

**8. За распределба на грантови не се препорачуваат следните активности:**

* поединечни спонзорства за учество на работилници, семинари, конференции, конгреси;
* поединечни стипендии за студии или курсеви за обука;
* повремени конференции (освен доколку тоа е неопходно за успешна имплементација на проектот);
* не се препорачува набавка на опрема и/или работи за реконструкција или рехабилитација (освен доколку е неопходно за успешна имплементација на проектот до максимум 30% од вкупниот буџет на проектот);
* финансирање на проекти кои се веќе во тек или се завршени;
* финансирање на активности кои веќе се спроведуваат од други организации или проекти;
* финансирање на активности кои се во надлежност на општината или други јавни институции;
* проекти кои се исклучива придобивка на поединци;
* проекти со кои се поддржуваат политички партии;
* инфраструктурни проекти;
* распределба на грант на трета страна.

Постоењето на ваков тип на активности не е причина за автоматско одбивање на проектниот предлог, но негативно ќе влијае на оценувањето за време на евалуацијата. Понатаму, доколку проектниот предлог се одобри за финансирање, **таквите активности и средствата предвидени за тие активности ќе бидат отстранети.**

**Дополнително да се внимава на:**

* трошоците за видливост на проектот да не се повисоки од 5% од вкупниот буџет на проектот;
* трошоците за човечки ресурси, патувања и административни трошоци, заедно да не надминат 30% од вкупниот буџет на проектот.

**9. Број на предлог проекти и грантови по подносител**

Секоја граѓанска организација може да поднесе само еден предлог проект во општина Крива Паланка, што треба да ги содржи сите потребни документи.

**10. Каде и како да се обезбеди и поднесе материјалот за апликацијата**

**Јавниот повик ќе трае од 10. 4. 2023 (од 08:00 часот) до 25. 4. 2023 (до 15:00 часот).** Документацијата за јавниот повик за општина Крива Паланка, може да се обезбеди со испраќање на барање со името на заинтересираната организација на следната е-мејл адреса: lstojanovska@krivapalanka.gov.mk или лично на следната адреса:

Општина Крива Паланка

ул. „Св Јоаким Осоговски“ бр. 175

1330 Крива Паланка Паланка

Релевантните информации, како и електронската верзија на целиот пакет за апликацијата може да се преземат од: [www.krivapalanka.gov.mk](http://www.ohrid.gov.mk/).

Пополнетите апликации со целосната задолжителна документација мора да се поднесат во **две (2) целосни и идентични печатени копии и една електронска копија (на USB) кое треба да ги содржи само: предлог проект, буџет, логичка рамка, планот на активности и решение за регистрација на организацијата),** по препорачана пошта или лично, во запечатен плик на кој е назначено дека е за јавниот повик, во работни денови (понеделник до петок), помеѓу 08:00 и 15:00 часот, на следната адреса:

Општина Крива Паланка

ул. „Св Јоаким Осоговски“ бр. 175

1330 Крива Паланка Паланка

Апликациите кои ќе пристигнат по зададениот рок ќе бидат разгледани само доколку на поштенскиот печат стои датум на испраќање, кој е пред официјалниот краен рок. Апликациите кои ќе бидат испратени на друг начин (на пр: по факс или е-мејл) или кои ќе бидат испорачани на друга адреса **нема да бидат земени предвид**.

На надворешната страна на пликото мора да стои називот на јавниот повик за предлог проекти, целосното име и адреса на подносителот, целосното име на проектот и следните зборови: „**Да не се отвора пред официјалното отворање”.**

Општината ќе води евиденција за сите примени предлог проекти и ќе издаде релевантна потврда за прием.

Пред да се поднесе предлог проектот, подносителите треба да потврдат дали бараната документација/апликација е целосна, преку пополнување на Листата за проверка (Анекс 9), која е составен дел на апликацијата.

**11. Други важни информации**

За времетраењето на јавниот повик ќе се одржи **информативен состанок** **(„отворен ден“)** со потенцијалните подносители на предлог проекти во општина Крива Паланка на ден 17.3.2023 година, со почеток во 11:30 ч во Голема сала на Општина Крива Паланка.

На овој состанок, потенцијалните подносители ќе бидат детално информирани за повикот, начинот на пријавување, критериумите, а ќе бидат дискутирани и индентификуваните недоследности и најчести недостатоци од апликациите кои беа поднесувани во поранешните јавни повици за ГО.

**12. Оценување и селекција на предлог проекти**

Апликациите ќе ги разгледува и оценува Комисија за оценување која е формирана со Одлука на градоначалник и составена од претставници од општината.

Предлог проектите кои ќе поминат на евалуацијата и за кои Комисијата ќе донесе Одлука за поддршка/ финасирање, е конечна и по истата не може да се поднесуваат жалби.

При евалуација на апликациите ќе се оценува:

* дали апликацијата е целосна и пополнета согласно со Листата за проверка;
* дали документацијата е поднесена во 2 целосни и идентични печатени копии и 1 електронска копија (на USB).
* дали има потврда дека подносителот, партнерот (и соработниците, ако ги има) и активностите ги исполнуваат условите кои се дадени во поглавјата 4, 5, 6, 7, 8, 9 и 10.
* квалитетот на проектот и предложениот буџет согласно со критериумите дадени во Табелата за оценување која е составен дел на овој документ.

**Квалитетот на проектот и предложениот буџет ќе се оценуваат на два начина:**

* **Прв праг**: оценка на оперативните капацитети на подносителите, за да се потврди дека:
* подносителите, особено предложениот тим поседува професионална способност и квалификации кои се неопходни за успешна имплементација на проектот. Истото важи и за партнерите на подносителот.
* **Втор праг**: оценка на квалитетот на поднесените проекти врз основа на:
* релевантноста на предлог проектот;
* усогласеноста на проектот со целта на јавниот повик и приоритетните области;
* квалитетот на проектот, очекуваните резултати и одржливоста на проектните активности;
* исплатливоста на средствата - средствата кои се бараат се за активности со кои се добива максимална општа корист од нивната имплементација.

Ве молиме да обрнете посебно внимание на следниве важни информации:

***Систем на бодување:***

Критериумите за бодување се поделени на делови и под-делови. ***За секој под-дел се доделуваат бодови од 1 до 5 на следниот начин: 1 = многу лошо; 2 = лошо; 3 = соодветно; 4 = добро; 5 = многу добро. 0 бодови не се доделуваат.***

Секој член на комисијата пополнува поединечна табела за оценување. Табелата со збирната оценка за секој од предлог проектите се потпишува од сите членови. Рангирањето на предлог проектите се врши на начин на кој прво-рангираниот предлог проект е оној кој има добиено најголем број бодови, потоа следува предлог проектот со понискиот број на бодови, па сѐ до предлог проектот со најмал број на доделени бодови.

**Белешка за Дел 1. Оперативениот капацитет на подносителот на предлог проект**

Доколку вкупниот број на бодови за Дел 1 е помал од 10 бода, проектот ќе биде исклучен од натамошниот процес на оценување, бидејќи организацијата нема минимални капацитети за квалитетна имплементација на предложениот проект.

**Белешка за Дел 2. Релевантност**

Доколку вкупниот број на бодови за Дел 2 е помал од 18 бода, проектот нема да биде понатаму разгледуван бидејќи таквата оценка укажува дека иако подносителот располага со финансиски и оперативни капацитети, идејата за проектот не е релевантна или во согласност со дефинираните приоритети на јавниот повик, односно со проектот не се опфатени потребите на локалната заедница.

**Табела за оценување**

|  |  |
| --- | --- |
| Посебни проектни критериумиПрв праг: | Бодови |
| 1.Организациски капацитет (профил, капацитет, релевантно искуство) | 10 |
| Втор праг:2. Релевантност на проектната активност со програмските цели на Општината | 15 |
| 3. Опис на акцијата (цели, резултати, активности,пристап) | 30 |
| 4. Ефекти во локалната заедница (влијание врз целните групи и корисниците, оддржливост) | 30 |
| 5. Буџет (соодветно изразени активности во Буџетот и оправданост на трошоците | 15 |
| Максимум бодови | 100 |

**Известување за одлуката**

Сите подносители кои имаат поднесено предлози, независно дали истите се прифатени или одбиени, ќе бидат известени во писмена форма за одлуката за предлог проектот во рок од 15 дена од затворањето на јавниот повик. Резултатите ќе бидат објавени на веб страницата на општината и на општинската огласна табла.

Одлука за одбивање на предлог проект или за недоделување на средства ќе биде донесена доколку:

* подносителот, или еден или повеќе партнери, не ги исполнуваат условите на јавниот повик;
* проектните активности се неприфатливи (на пр: предложените активности се вон опфатот на јавниот повик за предлог проекти, предвиденото времетраење на проектот го надминува максимално дозволениот временски период, побараниот износ на средства го надминува максимално дозволениот износ или е понизок од минималниот износ, итн.);
* предлог проектот е недоволно релевантен; финансиските и оперативните капацитети на подносителот се недоволни или проектите избрани за финансирање се сo подобар квалитет во тие области;
* квалитетот на предлог проектот е технички и финансиски послаб во споредба со проектите избрани за финансирање.

**Услови кои се однесуваат на имплементација на проектот по одобрување на грант**

Откако ќе биде донесена одлука за доделување грант, на граѓанската организација чиј проект е одобрен ќе ѝ биде доделен договор за имплементација на проектот. Пред да се потпише договорот, и доколку е потребно, може да биде побарано од организацијата да бидат направени одредени модификации на проектот за да може да се усогласи со правилата и процедурите за имплементација на проектот.

**ЛИСТА НА АНЕКСИ**

**Анекс 1** Предог проект

**Анекс 2** Преглед на буџетот и план за трошоци

**Анекс 3** Логичка рамка

**Анекс 4** План на активности и видливост

**Анекс 5** Формулар со административни податоци за подносителот

**Анекс 6** Формулар со финансиски податоци за подносителот

**Анекс 7** Изјава за подобност

**Анекс 8** Изјава за двојно финансирање

**Анекс 9** Листа за проверка

**Анекс 10** Насоки за подносители